Οι **Λυρίδες** είναι μια βροχή διαττόντων (μετεώρων) που διαρκεί από τις 16 Απριλίου έως τις 26 Απριλίου κάθε χρόνο. Το ακτινοβόλο σημείο τους βρίσκεται στον αστερισμό Λύρα, κοντά στον φωτεινότερο αστέρα αυτού του αστερισμού, τον α Λύρας (κοινώς Βέγας). Η κορύφωση τους παρατηρείται συνήθως γύρω στις 22 Απριλίου κάθε χρόνο. 

Η πηγή της βροχής διαττόντων είναι τα απομεινάρια που προέρχονται από τον μεγάλης περιόδου κομήτη C / 1861 G1 (Θάτσερ). Οι Λυρίδες του Απριλίου αποτελούν την ισχυρότερη ετήσια βροχή μετεώρων από χαλάσματα κομήτη μεγάλης περιόδου, γεγονός που οφείλεται στο ότι, σε σχέση με άλλους παρόμοιους κομήτες μεγάλης περιόδου (200–10.000 χρόνια), ο συγκεκριμένος έχει σχετικά μικρή τροχιακή περίοδο περίπου 415 ετών. Οι Λυρίδες έχουν παρατηρηθεί και αναφερθεί από το 687 π.Χ.. Καμία άλλη μοντέρνα βροχή διαττόντων δεν έχει καταγραφεί από τόσο παλιά στο παρελθόν.

Η βροχή κορυφώνεται συνήθως γύρω στις 22 Απριλίου και το πρωί της 23ης Απριλίου. Οι μετρήσεις κυμαίνονται συνήθως από 5 έως 20 μετέωρα ανά ώρα, περίπου 10 κατά μέσο όρο. Ως αποτέλεσμα της φωτορύπανσης, οι παρατηρητές στην ύπαιθρο μπορούν να δουν περισσότερα από τους παρατηρητές σε μια πόλη. Νύχτες χωρίς φεγγάρι επιτρέπουν την παρατήρηση περισσότερων μετεώρων. Οι Λυρίδες του Απριλίου έχουν συνήθως φαινόμενο μέγεθος περίπου +2. Ωστόσο, ορισμένα μετέωρα μπορεί να είναι πιο φωτεινά, γνωστά ως "βολίδες ". Αυτά ρίχνουν σκιές για ένα δευτερόλεπτο και αφήνουν πίσω τους καπνίζοντα ίχνη θραυσμάτων που διαρκούν αρκετά λεπτά.

Περιστασιακά, η βροχή εντείνεται όταν οι πλανήτες κατευθύνουν το ίχνος χαλασμάτων του κομήτη στην πορεία της Γης, ένα γεγονός που συμβαίνει περίπου μία φορά κάθε 60 χρόνια. Αυτό έχει ως αποτέλεσμα ένα ξέσπασμα μετεώρων. Το ίχνος σκόνης του κομήτη έχει ολοκληρώσει μία τροχιά, δηλαδή απελευθερώθηκε κατά την επιστροφή του κομήτη πριν από την τρέχουσα επιστροφή του 1862. Αυτός ο μηχανισμός αντικαθιστά παλαιότερες πεποιθήσεις σύμφωνα με τις οποίες τα ξεσπάσματα μετεώρων οφείλονταν σε ένα σύννεφο σκόνης που κινείται σε τροχιά 60 ετών. Το 1982, ερασιτέχνες αστρονόμοι μέτρησαν 90 Λυρίδες ανά ώρα κατά την κορύφωση και παρόμοια νούμερα παρατηρήθηκαν και το 1922. Μια ισχυρότερη βροχή έως και 700 μετέωρων ανά ώρα εμφανίστηκε το 1803. Ένα ακόμα τέτοιο ξέσπασμα, το παλαιότερο γνωστό, καταγράφηκε στις 23 Μαρτίου του 687 π.Χ. (αναδρομικό Ιουλιανό ημερολόγιο).

Παραπομπές
----------

1. 1 2 3  Jenniskens, P. (2006). *Meteor Showers and their Parent Comets*. Cambridge University Press, σελ. 790.
2. 1 2 3 4 5  Moore, Patrick; Rees, Robin (2011), *Patrick Moore's Data Book of Astronomy* (2nd έκδοση), Cambridge University Press, σελ. 275, ISBN 0521899354,
3. 1 2  «Lyrids». Meteor Showers Online. σελ. 1. Αρχειοθετήθηκε από το πρωτότυπο στις 24 Μαρτίου 2010. Ανακτήθηκε στις 5 Αυγούστου 2008.
4. ↑  King, Bob (18 Απριλίου 2018). «The Lyrid Shower Kicks Off Year of Great Meteor Watching». *www.skyandtelescope.com*. F+W Media, Inc. Ανακτήθηκε στις 19 Απριλίου 2018.
5. ↑  «the Lyrid meteor shower». spaceweather.com. 2008. σελ. 1. Ανακτήθηκε στις 5 Αυγούστου 2008.
6. ↑  Arter, T. R.; Williams, I. P. (1997). «The mean orbit of the April Lyrids». *Monthly Notices of the Royal Astronomical Society* **289** (3): 721–728. doi:10.1093/mnras/289.3.721. Bibcode: 1997MNRAS.289..721A.
7. ↑  «the Lyrid meteor shower». *www.spaceweather.com*. Ανακτήθηκε στις 17 Απριλίου 2020.
8. ↑  M. Ed. Biot, 1841, Gatalogue General des Etoiles Filantes et des Autres Meteores Observes en Chine pendent 24 Siecles, Paris, Imprimerie Royale; P. Jenniskens, 2006, Meteor Showers and their Parent Comets, Cambridge University Press, 790 pp.
9. ↑  Sinnott, Roger W. (2008). «Meteors – April's Lyrid Meteor Shower». Sky and Telescope. σελ. 1. Αρχειοθετήθηκε από το πρωτότυπο στις 20 Απριλίου 2010. Ανακτήθηκε στις 5 Αυγούστου 2008.